Diari Oficial de la Generalitat Valenciana


Sumari del DOGV 5264, del 23-05-2006 (2006/5833)

ORDRE de 16 de maig de 2006, de la Conselleria de Territori i Habitatge, per la qual es declaren àmbits territorials de preu màxim superior alguns municipis de la Comunitat Valenciana a l'efecte del Decret 41/2006, de 24 de març, pel qual es regulen les actuacions protegides per a facilitar l'accés a l'habitatge a la Comunitat Valenciana en el marc del Pla estatal 2005-2008 i del Pla d'accés a l'habitatge de la Comunitat Valenciana 2004-2007.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2006/05/16/(1)/dof/vci/html**

### Dades del document

Número de DOGV
:   5264

Data del DOGV
:   23-05-2006

Secció del DOGV
:   I. DISPOSICIONS GENERALS

Número del document
:   2006/5833


Data del document
:   16-05-2006

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * Sedaví
    * Campello, el
    * Sant Joan d'Alacant
    * Elx
    * Torrent
    * Quart de Poblet
    * Gandia
    * Vila-real
    * Benicàssim
    * Mislata
    * Benidorm
    * Alboraia
    * Sant Vicent del Raspeig
    * Mutxamel
    * Xirivella
    * Picanya
    * Borriana
    * Paterna
    * habitatge
    * legislació
    * suport econòmic
    * Dret de l'habitatge
    * política de l'habitatge
    * arrendament immobiliari
    * integració social
    * jove

ORDRE de 16 de maig de 2006, de la Conselleria de Territori i Habitatge, per la qual es declaren àmbits territorials de preu màxim superior alguns municipis de la Comunitat Valenciana a l'efecte del Decret 41/2006, de 24 de març, pel qual es regulen les actuacions protegides per a facilitar l'accés a l'habitatge a la Comunitat Valenciana en el marc del Pla estatal 2005-2008 i del Pla d'accés a l'habitatge de la Comunitat Valenciana 2004-2007. [2006/X5833]  
L'article 2.12 del Reial decret 801/2005, d'1 de juliol, pel qual es va aprovar el Pla estatal 2005-2008, per a afavorir l'accés dels ciutadans a l'habitatge, estableix que es consideren àmbits territorials de preu màxim superior aquelles zones així declarades mitjançant una ordre del titular del Ministeri d'Habitatge a proposta de les comunitats autònomes, en consideració a l'existència d'especials dificultats d'accés a l'habitatge, com a conseqüència dels seus elevats preus mitjans comparatius amb els de venda dels habitatges lliures.  
L'evolució dels preus de l'habitatge a la Comunitat Valenciana, a la vista de les dades obtingudes pels estudis de mercat realitzats, així com l'escassetat de l'oferta d'habitatges de protecció pública en les tres capitals de província, i en alguns municipis de la Comunitat, en contrast amb la forta demanda insatisfeta per a aquest tipus d'habitatges, ha motivat que, d'acord amb el que disposen les esmentades disposicions, per part d'aquesta Comunitat se sol·licitara la declaració d'àmbits territorials de preu màxim superior, del grup A, per a València; del grup B, per a Alacant i Castelló; i del grup C per a altres municipis en què concorrien les referides circumstàncies.  
La dita declaració s'ha produït per Ordre VIV/1266/2006, de 31 de març, del Ministeri d'Habitatge, per la qual es declaren per al 2006 els àmbits territorials de preu màxim superior a l'efecte del Reial decret 801/2005, d'1 de juliol, pel qual s'aprova el Pla estatal 2005-2008, per a afavorir l'accés dels ciutadans a l'habitatge.   
L'article 13.4 del Decret 41/2006, de 24 de març, pel qual es regulen les actuacions protegides per a facilitar l'accés a l'habitatge a la Comunitat Valenciana en el marc del Pla estatal 2005-2008 i del Pla d'accés a l'habitatge de la Comunitat Valenciana 2004-2007, es faculta el conseller de Territori i Habitatge perquè per ordre puga modificar l'adscripció dels municipis a les zones establides en aquest decret.  
Per tot això, per raó de les competències que m'atribueix l'article 35 de la Llei 5/1983, de 30 de desembre, del Govern Valencià, modificada per la Llei 1/2002, de 26 de febrer, de la Generalitat Valenciana,  
ORDENE  
Article 1  
En desplegament del que disposa l'Ordre VIV/1266/2006, de 31 de març, del Ministeri d'Habitatge, per la qual es declaren per al 2006 els àmbits territorials de preu màxim superior als efectes del Reial decret 801/2005, d'1 de juliol, pel qual s'aprova el Pla estatal 2005-2008, per a afavorir l'accés dels ciutadans a l'habitatge i article 2.12 del Reial decret 801/2005, d'1 de juliol, pel qual es va aprovar el Pla estatal 2005-2008 per a afavorir l'accés dels ciutadans a l'habitatge, es declaren els següents àmbits territorials de preu màxim superior a la Comunitat Valenciana:  
a) Àmbit territorial de preu màxim superior del grup A: València  
b) Àmbit territorial de preu màxim superior del grup B: Alacant i Castelló de la Plana.  
c) Àmbit territorial de preu màxim superior del grup C: els municipis següents:  
. València: Torrent, Paterna, Mislata, Xirivella, Quart de Poblet, Alboraya, Picanya, Sedaví, Gandia.  
. Alacant: Elx, Sant Vicent del Raspeig, el Campello, Sant Joan d'Alacant, Mutxamel, Benidorm.  
. Castelló: Vila-real, Benicàssim, Burriana.  
Article 2  
Els preus màxims aplicables a les zones previstes en aquesta ordre es determinaran d'acord amb el que disposa l'article 14 del Decret 41/2006, de 24 de març, pel qual es regulen les actuacions protegides per a facilitar l'accés a l'habitatge a la Comunitat Valenciana en el marc del Pla estatal 2005-2008 i del Pla d'accés a l'habitatge de la Comunitat Valenciana 2004-2007.   
Article 3  
1. Els preus màxims que resulten, d'acord amb el que disposa la present ordre, seran aplicables a les actuacions protegides en matèria d'habitatge i sòl que hagen sigut qualificades o declarades provisionalment com de protecció pública, o per a les quals s'haja sol·licitat la dita qualificació o declaració, a partir de l'1 de gener de 2006.   
2. En el supòsit d'habitatges usats, els preus màxims a què es refereix aquesta ordre, seran aplicables a les sol·licituds de visat i finançament convingut que es presenten a partir de l'entrada en vigor d'aquesta.  
Article 4  
En l'exercici de la facultat concedida en l'article 13.4 del Decret 41/2006, de 24 de març, pel qual es regulen les actuacions protegides per a facilitar l'accés a l'habitatge a la Comunitat Valenciana en el marc del Pla estatal 2005-2008 i del Pla d'accés a l'habitatge de la Comunitat Valenciana 2004-2007, es modifica l'adscripció dels municipis a les zones establida en aquest decret.  
La nova adscripció dels municipis a les zones es recull en l'annex d'aquesta ordre.  
DISPOSICIÓ FINAL  
La present ordre entrarà en vigor l'endemà de la publicació en el Diari Oficial de la Generalitat Valenciana.  
València, 16 de maig de 2006  
El conseller de Territori i Habitatge,  
RAFAEL BLASCO CASTANY


Còpia Permalink ELI